ແຂວງຈໍາປາສັກຈະຕັ້ງ ເຂດເສດຖະກິດພິເສດ
ລັດຖະບານລາວໄດ້ອະນຸມັດໃຫ້ ທາງ​ການ​ແຂວງ​ຈໍາປາ​ສັກ​ວາງ​ແຜນການ​ ພັດທະນາ​ຄອນ​ພະ​ເພງ ໃຫ້​ເປັນ​ເຂດ​ເສດຖະກິດພິ​ເສດ​ ພາຍ​ໃນ​ຫ້າ​ປີ ຕໍ່ໜ້າ.
ທາງການແຂວງຈໍາປາສັກວາງແຜນການພັດທະນາຄອນພະເພງ ໃຫ້ເປັນເຂດເສດຖະກິດພິເສດພາຍໃນຫ້າປີຕໍ່ໜ້າ ໂດຍແຜນການດັ່ງກ່າວນີ້ໄດ້ຮັບການອະນຸມັດ ຈາກຄະນະລັດຖະ ບານລາວ ຢ່າງເປັນທາງການແລ້ວ ທ່ານຄໍາແພງ ແກ້ວຄູນເມືອງ ຫົວໜ້າຜະແນກແຜນການແລະການລົງທຶນຂອງແຂວງຈໍາປາສັກ ຖະແຫລງວ່າ ພາຍໃຕ້ເປົ້າໝາຍການພັດທະນາເພື່ອເຮັດໃຫ້ປະຊາຊົນໃນແຂວງຈໍາປາສັກ ຫລຸດພົ້ນຈາກຄວາມຍາກຈົນໃຫ້ໄດ້ ຢ່າງແທ້ຈິງພາຍໃນປີ 2015 ນັ້ນ ອໍານາດການປົກຄອງແຂວງໄດ້ໃຫ້ຄວາມສໍາຄັນ ກັບການພັດທະນາພື້ນທີ່ອ້ອມນໍ້າຕົກຄອນພະເພງ ໃຫ້ເປັນເຂດເສດຖະກິດພິເສດໃຫ້ໄດ້ພາຍໃນປີຕໍ່ໜ້າ ໂດຍໃນໄລຍະທີ່ຜ່ານມາ ອໍານາດການປົກຄອງແຂວງຈໍາປາສັກກໍໄດ້ສະເໜີແຜນການດັ່ງ ກ່າວໄປເຖິງທ່ານບົວສອນ ບຸບຜາວັນ ນາຍົກລັດຖະມົນຕີລາວຢ່າງເປັນທາງການແລ້ວ ແລະລ່າສຸດກໍມີລາຍງານວ່າ ກອງປະຊຸມຄະນະລັດຖະບານລາວໃນທ້າຍເດືອນກັນຍາທີ່ຜ່ານມານີ້ ໄດ້ມີມະຕິຕົກລົງອະ ນຸມັດຕາມແຜນການ ທີ່ທາງການແຂວງຈໍາປາສັກໄດ້ສະເໜີດັ່ງກ່າວແລ້ວ ດັ່ງທີ່ທ່ານບໍ່ ວຽງຄໍາ ວົງດາລາ ລັດຖະມົນຕີປະຈໍາສໍານັກງານນາຍົກລັດຖະມົນຕີໄດ້ຖະແຫລງຢືນຢັນວ່າ: ເຂດເສດຖະກິດພິເສດຄອນພະເພັງ ທີ່ຕັ້ງຢູ່ໃນເຂດເມືອງໂຂງ ແຂວງຈໍາປາສັກນີ້ຈະມີບໍລິເວນກວ້າງເຖິງ 39,000 ເຮັກຕ້າ ໂດຍທາງການແຂວງຈໍາປາສັກໄດ້ຈັດແບ່ງພື້ນທີ່ອອກເປັນ 5 ເຂດດ້ວຍກັນ ຄືພື້ນທີ່ອ້ອມນໍ້າ ຕົກຄອນພະເພງນັ້ນຈະຖືກພັດທະນາໃຫ້ເປັນເຂດຮອງຮັບການທ່ອງ ທ່ຽວແລະທຸລະກິດທີ່ກ່ຽວຂ້ອງກັບການທ່ອງທ່ຽວໂດຍສະເພາະ ແລະໂຮງແຮມ, ຣີສອທ, ບ້ານພັກຕາກອາກາດ ແລະສວນສາທາລະນະທີ່ຢູ່ພາຍໃນເຂດສວນປ່າ ຫລືເຂດອຸດທະຍານແຫ່ງຊາດ ສ່ວນນອກນັ້ນ ກໍຈະເປັນເຂດສູນການຄ້າປອດພາສີ ສະໝາມບິນຮອງຮັບທັງເຄຶ່ອງບິນສ່ວນຕົວ ແລະເຄຶ່ອງບິນ ໂດຍສານ ສະໜາມກ໊ອຟລະດັບມາດຕະຖານສາກົນ ແລະສູນບໍລິການທາງທຸລະກິດຢ່າງຄົບວົງຈອນທີ່ຈະມີ ຕະຫລາດການຄ້າເສລີເປັນສ່ວນປະກອບທີ່ສໍາຄັນອີກດ້ວຍ ເຖິງແມ່ນວ່າການທີ່ຈະເຮັດໃຫ້ໂຄງການຂະໜາດ ໃຫຍ່ດັ່ງກ່າວນີ້ເກີດຂຶ້ນໄດ້ຢ່າງແທ້ຈິງນັ້ນ ກໍຍ່ອມຈະຕ້ອງໃຊ້ເງິນທຶນຢ່າງຫລວງຫລາຍ ຊຶ່ງທາງການແຂວງຈໍາປາສັກແມ່ນບໍ່ສາມາດທີ່ຈະຕອບສະໜອງເງິນທຶນກ້ອນໃຫຍ່ດັ່ງກ່າວໄດ້ຢ່າງແນ່ນອນ ດ້ວຍເຫດນີ້ຈຶ່ງເຮັດໃຫ້ຕ້ອງສົ່ງເສີມການລົງທຶນຈາກຕ່າງປະເທດເປັນດ້ານຫລັກ ຊຶ່ງໃນໄລຍະເມື່ອບໍ່ນານມານີ້ ກໍປາກົດວ່າມີທັງກຸ່ມນັກທຸລະກິດຈາກຈີນ ເກົາຫລີໃຕ້ ແລະມາເລເຊຍລວມເຖິງ ນັກທຸລະກິດໃນລາວເອງຕ່າງກໍໄດ້ພາກັນສະແດງຄວາມຕັ້ງໃຈທີ່ຈະເຂົ້າໄປລົງທຶນໃນເຂດເສດຖະກິດພິເສດຄອນພະເພັງດັ່ງກ່າວນີ້ແລ້ວ 4 ບໍລິສັດດ້ວຍກັນ ແລະໃນເມື່ອວ່າລັດຖະບານລາວໄດ້ອະນຸມັດແຜນການພັດທະ ນາເຂດເສດຖະກິດພິເສດຄອນພະເພັງຢ່າງເປັນທາງການແລ້ວນັ້ນ ຈຶ່ງເຊື່ອວ່າບັນດາບໍລິສັດຕ່າງຊາດຈະພາກັນຫລັ່ງໄຫລເຂົ້າໄປລົງທຶນໃນເຂດເສດຖະກິດພິເສດຄອນພະເພງດັ່ງກ່າວນີ້ເພີ່ມຫລາຍຂຶນຢ່າງຕໍ່ເນື່ອງ